KIRJALLINEN KYSYMYS E-2077/02

esittäjä(t): Philippe Herzog (GUE/NGL) komissiolle

(12. heinäkuuta 2002)

Aihe: Henkilökohtaisessa virassa olevia neuvonantajia koskeva komission käytäntö

Heinäkuussa 2001 perustettiin korkean tason työryhmä tutkimaan komission neuvonantajien nykytilannetta ja heidän asemaansa tulevaisuudessa. Työryhmän 14. marraskuuta 2001 esittämässä selonteossa todetaan viime vuosien aikana useita johtamisvirheitä. Sinä esitetään myös kysymyksiä henkilökohtaisessa virassa olevia neuvonantajia koskevasta komission käytännöstä ja todetaan, että tällainen nimitys ei ole henkilöstösääntöjen mukainen. Työryhmä suosittaa, että kaikki henkilökohtaisessa virassa olevat neuvonantajat (joista monet ovat olleet yksikön johtajia ja/tai neuvonantajia) ja monet nykyisistä neuvonantajista siirrettäisiin johtaviksi hallintovirkamiehiksi tai erityishallintovirkamiehiksi.

1. Miten komissio perustelee virkamiesten siirtämistä virkatehtävästä henkilöstösäännöissä tuntemattomaan henkilökohtaiseen virkaan?

2. Työryhmän esittämien seikkojen perusteella on mahdollista, että neuvonantajat ja henkilökohtaisessa virassa olevat virkamiehet ovat joutuneet ammatillisen ja moraalisen ahdistelun kohteeksi tai ovat edelleenkin sen kohteena. Eikö komissio voisi pyytää heitä siirtymään ennenaikaiselle eläkkeelle?

3. Työryhmän selonteon mukaan noin 5067 prosenttia neuvonantajista hoitaa merkityksettömiä ja huonosti määriteltyjä tehtäviä tai tekee päällekkäistä työtä yksiköiden kanssa. Mitä komissio tekee valvoakseen, että näille neuvonantajille ja henkilökohtaisessa virassa oleville neuvonantajille osoitetut vastuualueet ja johtopaikat vastaavat heidän ammatillista asiantuntemustaan ja kokemustaan? Eikö komissio ole kasvattanut ongelmaa luomalla uusia neuvonantajapaikkoja sen jälkeen, kun selonteko valmistui?

4. Onko komissio valmis ryhtymään uusiin tutkimuksiin ja yhteisiin toimiin edellä esitettyjen hallinnointiongelmien ratkaisemiseksi?

Neil Kinnockin komission puolesta antama vastaus

(16. lokakuuta 2002)

Korkean tason työryhmän osalta komissio viittaa arvoisalle parlamentin jäsenelle vastaukseensa, jonka se on antanut jäsen Robert Goebbelsin kirjalliseen kysymykseen E-1531/02(1).

Vastauksena kysymyksiin komissio toteaa seuraavaa:

1. Komissio huomauttaa, että termi henkilökohtaisessa virassa oleva neuvonantaja ei viittaa tehtäviin eikä virkoihin vaan on arvonimi. Arvonimi luotiin ulkosuhteiden pääosaston virkamieskierron puitteissa.

Mahdollisuus nimittää virkamiehiä henkilökohtaisessa virassa oleviksi neuvonantajiksi virkamieskierron ulkopuolella sisältyy selkeästi 18. ja 29. syyskuuta 1999 tehtyihin kahteen komission päätökseen, jotka koskevat komission hallintorakenteiden uudelleenjärjestelyä. Nämä päätökset muodostavat perustan, jonka mukaisesti nimittävillä viranomaisilla (pääjohtajilla) on heille nimittävää viranomaista koskevien säännösten mukaisesti myönnetyt oikeudet ja toimivalta.

EY:n ensimmäisen oikeusasteen tuomioistuimen hiljattain antaman tuomion mukaisesti, joka koski juuri henkilökohtaisessa virassa olevaa neuvonantajaa, henkilöstösääntöjen 5 artiklassa säädetty palkkaryhmien ja virkojen vastaavuusperiaate ei estä nimittävää viranomaista antamasta virkamiehelle tehtäviä, jotka eroavat hänen aiemmin suorittamistaan tehtävistä ja joiden virkamies katsoo vähentävän vastuutaan (asiassa T-51/01, Fronia vastaan komissio, 16. huhtikuuta 2002 annetun tuomion 53 kohta).

2. Komissio ei ole samaa mieltä arvoisan parlamentin jäsenen esittämästä korkean tason työryhmän kertomuksen tulkinnasta. Itse asiassa komissio ei ole vastaanottanut neuvonantajilta tai henkilökohtaisessa virassa olevilta neuvonantajilta muodollisia valituksia ammatillisesta tai työpaikkakiusaamisesta, eikä komissio varmasti pakota heitä siirtymään ennenaikaiselle eläkkeelle. Tultuaan kerran hyväksytyksi asiaankuuluvaa säännöstä sovelletaan luonnollisesti samalla tavalla neuvonantajiin kuin muihin virkamiehiin.

3. Komissio on perustanut työryhmän arvioimaan neuvonantajien ja henkilökohtaisessa virassa olevien neuvonantajien suorittamia tehtäviä, analysoimaan ongelmia ja antamaan suosituksia. Työryhmä on pyytänyt pääosastoja tarkastelemaan kaikkia nykyisiä neuvonantajan ja henkilökohtaisessa virassa olevan neuvonantajan työtehtäviä ja etsimään ratkaisua, joka varmistaisi sen, että jokainen virkamies on tehokkaasti sijoitettu tehtävään, joka vastaa hänen pätevyyttään. Henkilöstösääntöjen 5 artiklan mukaisesti tämä koskee myös johtavan hallintovirkamiehen ja erityishallintovirkamiehen virkoja.

Neuvonantajat voivat aina hakea kaikkia avoimia hallintovirkoja, ja pääjohtajat hallinnoivat nykyisin tällaisia avoimia virkoja hajautetusti. Pääosastojen suositellaan mahdollisuuksien mukaan asettamaan/integroimaan neuvonantajat linjajohdon tehtäviin yksiköiden uudelleenjärjestelyn yhteydessä.

Työryhmän kertomuksen valmistumisen jälkeen on perustettu vain muutamia neuvonantajan virkoja erityisiä hallinnollisia tilanteita varten. Henkilökohtaisessa virassa olevien neuvonantajien virat ovat soveliaita ainoastaan silloin, kun kysymys on yksikön edusta ja kun virkaan osoitetaan selkeä vastuualue. Tällainen lähestymistapa takaa sen, että viranhaltijoille annetaan tarkoituksenmukaisia tehtäviä.

4. Kertomukseen liittyvien jatkotoimien osalta komissio pyytää arvoisaa parlamentin jäsentä tutustumaan vastaukseen, joka on annettu edellä mainittuun jäsen Robert Goebbelsin kirjalliseen kysymykseen E-1531/02.

(1) Katso sivu 19.